b'\n_START_ARTICLE_\nCezarjeva \xc5\xa1ifra\n_START_PARAGRAPH_\nCezarjeva \xc5\xa1ifra je ena najbolj znanih in preprostih \xc5\xa1ifer ter najstarej\xc5\xa1a starorimska \xc5\xa1ifra._NEWLINE_Samo \xc5\xa1ifro je razvil Cicerov osvobojeni su\xc5\xbeenj Tiron (Marcus Tullius Tiro). Ker jo je veliko uporabljal Julij Cezar za \xc5\xa1ifriranje svojih sporo\xc4\x8dil, je znana kot Cezarjeva \xc5\xa1ifra._NEWLINE_Je t. i. zamenjalna \xc5\xa1ifra, saj za vsako \xc4\x8drko \xc5\xa1ifrirni klju\xc4\x8d dolo\xc4\x8di drugo \xc4\x8drko. \xc5\xa0ifrirni klju\xc4\x8d dolo\xc4\x8da, za koliko mest se premakne tajna abeceda glede na obi\xc4\x8dajno abecedo. Po\xc5\xa1iljatelj in prejemnik sporo\xc4\x8dila morata uporabiti isto \xc5\xa1tevilo zamenjave._NEWLINE_\xc5\xa0ifrirni klju\xc4\x8d (premik za 3 mesta):_NEWLINE__NEWLINE_         abeceda: A B C D E F G H I J K L M N O P R S T U V Z_NEWLINE_   tajna abeceda: D E F G H I J K L M N O P R S T U V Z A B C_NEWLINE_Obi\xc4\x8dajni postopek je potekal tako, da je \xc5\xa1ifrant napisal izvirno sporo\xc4\x8dilo, nato \xc4\x8drko za \xc4\x8drko odprtega besedila spremenil v tajno abecedo in tako dobil \xc5\xa1ifrirano sporo\xc4\x8dilo, ki ga je nato poslal naprej. Prejemnik sporo\xc4\x8dila je nato ubral nasprotno pot. \xc5\xa0ifrirano besedilo, ki ga je prejel, je nato dekodiral \xc4\x8drko za \xc4\x8drko s pomo\xc4\x8djo \xc5\xa1ifrirnega klju\xc4\x8da in na koncu je dobil izvirno sporo\xc4\x8dilo.'